Nutarimas paskelbtas: Žin., 2001, Nr. 83-2899

Neoficialus nutarimo tekstas

LIETUVOS RESPUBLIKOS VYRIAUSYBĖ

N U T A R I M A S

DĖL Tarnybos Lietuvos valstybei stažo skaičiavimo tvarkos patvirtinimo

2001 m. rugsėjo 26 d. Nr. 1168

Vilnius

Vadovaudamasi Lietuvos Respublikos valstybės tarnybos įstatymo (Žin., 1999, Nr. 66–2130; 2000, Nr. 75–2270, Nr. 102–3213) 33 straipsnio 3 dalimi, Lietuvos Respublikos Vyriausybė nutaria:

Patvirtinti Tarnybos Lietuvos valstybei stažo skaičiavimo tvarką (pridedama).

Ministras Pirmininkas	Algirdas Brazauskas

Vidaus reikalų ministras	Juozas Bernatonis

________________

Patvirtinta

Lietuvos Respublikos Vyriausybės
2001 m. rugsėjo 26 d. nutarimu Nr. 1168

Tarnybos Lietuvos valstybei stažo skaičiavimo tvarka

I. BendrOSIOS nuostatOS

1. Ši tvarka reglamentuoja tarnybos stažo viešojo administravimo ir A bei B lygių paslaugų valstybės tarnautojams (toliau vadinama – valstybės tarnautojai) nustatymą.

2. Pagal tarnybos stažą, nustatytą laikantis šios tvarkos:

2.1. valstybės tarnautojams nustatomas ir mokamas priedas už tarnybos stažą;

2.2. viešojo administravimo valstybės tarnautojams apskaičiuojama kasmetinių atostogų trukmė;

2.3. viešojo administravimo valstybės tarnautojams nustatoma ir mokama išeitinė kompensacija dėl valstybės tarnautojo pareigybės panaikinimo.

3. Statutiniams vidaus reikalų sistemos valstybės tarnautojams, kurie 1990 m. kovo 11 d. dirbo ir tebedirba vidaus reikalų sistemoje statutiniais valstybės tarnautojais arba kurie 1990 m. kovo 11 d. dirbo statutiniais valstybės tarnautojais vidaus reikalų sistemos įstaigose, vėliau reorganizuotose į valstybės įstaigas ar institucijas, arba perėjo dirbti į po 1990 m. kovo 11 d. naujai įsteigtas statutines valstybės įstaigas ar institucijas ir jose tebedirba statutiniais valstybės tarnautojais, nustatant ir mokant priedą už tarnybos stažą, taip pat nustatant ir mokant išeitinę kompensaciją dėl valstybės tarnautojo pareigybės panaikinimo, tarnybos stažas skaičiuojamas vadovaujantis Lietuvos Respublikos Vyriausybės 1995 m. sausio 20 d. nutarimu Nr. 83 „Dėl Vidaus reikalų, Specialiųjų tyrimų tarnybos, valstybės saugumo, krašto apsaugos bei prokuratūros sistemų, Kalėjimų departamento ir jam pavaldžių įstaigų ir valstybės įmonių pareigūnų ir karių valstybinių pensijų skyrimo bei mokėjimo nuostatų patvirtinimo ir tarnybos laiko, kurio reikia procentiniam priedui už ištarnautus metus gauti, nustatymo“ (Žin., 1995, Nr. 8-173).

Punkto pakeitimai:

Nr. 1489, 2001-12-11, Žin., 2001, Nr. 105-3748 (2001-12-14)

II. Tarnybos stažo skaičiavimas

4. Tarnybos stažas valstybės tarnautojams skaičiuojamas nuo tarnybos (darbo) valstybės arba savivaldybės institucijose ar įstaigose pradžios arba paskyrimo (išrinkimo) į pareigas valstybės tarnyboje dienos.

5. Į tarnybos stažą įskaitoma metų (mėnesių ir dienų), ištarnautų nuo 1990 m. kovo 11 d., skaičius einant:

5.1. viešojo administravimo valstybės tarnautojų pareigas;

5.2. A ir B lygių paslaugų valstybės tarnautojų pareigas;

5.3. pareigas, nurodytas Lietuvos Respublikos valstybės tarnybos įstatymo (toliau vadinama – Valstybės tarnybos įstatymas) 4 straipsnio 4 dalies 1–6 punktuose.

6. Iki Valstybės tarnybos įstatymo įsigaliojimo viešojo administravimo valstybės tarnautojo pareigoms priskiriamos vykdomosios valdžios funkcijoms įgyvendinti skirtos pareigos institucijose ir įstaigose, išlaikomose iš Lietuvos Respublikos valstybės ir savivaldybių biudžetų, taip pat iš valstybės įsteigtų fondų, kurias einant už darbą buvo mokama (rekomenduojama mokėti) vadovaujantis Lietuvos Respublikos Vyriausybės 1991 m. lapkričio 29 d. nutarimu Nr. 499 „Dėl valstybinės valdžios, valstybės valdymo ir teisėsaugos organų vadovų bei kitų pareigūnų laikinos bandomosios darbo apmokėjimo tvarkos“ (Žin., 1992, Nr. 3–62), o iki nurodytojo nutarimo įsigaliojimo – pareigos, analogiškos šiame punkte nurodytoms pareigoms.

7. Iki Valstybės tarnybos įstatymo įsigaliojimo A ir B lygių paslaugų valstybės tarnautojų pareigoms priskiriamos pareigos institucijose ir įstaigose, išlaikomose iš Lietuvos Respublikos valstybės ir savivaldybių biudžetų, taip pat iš valstybės įsteigtų fondų, kurioms eiti pagal tuo metu galiojančius teisės aktus arba vidaus dokumentus buvo būtinas aukštasis arba aukštesnysis (specialusis vidurinis) išsilavinimas.

8. Tarnybos stažas ne vienu laikotarpiu einant šios tvarkos 5.1–5.3 punktuose nurodytas pareigas valstybės arba savivaldybės institucijose ar įstaigose sumuojamas. Į tarnybos stažą taip pat įskaitomas stažuotės ar bandomasis laikotarpis, atostogų laikas, išskyrus atostogas dėl asmeninių aplinkybių, taip pat laikotarpiai, nurodyti Lietuvos Respublikos atostogų įstatymo (Žin., 1992, Nr. 2–18) 13 straipsnyje.

9. Valstybės tarnautojo tarnybos stažą skaičiuoja valstybės arba savivaldybės institucijos ar įstaigos, kurioje eina pareigas valstybės tarnautojas, padalinys arba asmuo, atsakingas už personalo tvarkymą.

III. Baigiamosios nuostatos

10. Ginčus, kilusius dėl tarnybos stažo skaičiavimo, sprendžia valstybės arba savivaldybės institucijos ar įstaigos vadovo sudaryta komisija. Valstybės tarnautojui nesutikus su komisijos sprendimu, ginčas sprendžiamas Lietuvos Respublikos administracinių bylų teisenos įstatymo (Žin., 1999, Nr. 13–308) nustatyta tvarka.

––––––––––––––––

Pakeitimai:

1.

Lietuvos Respublikos Vyriausybė, Nutarimas

Nr. 1489, 2001-12-11, Žin., 2001, Nr. 105-3748 (2001-12-14)

DĖL LIETUVOS RESPUBLIKOS VYRIAUSYBĖS 2001 M. RUGSĖJO 26 D. NUTARIMO NR. 1168 „DĖL TARNYBOS LIETUVOS VALSTYBEI STAŽO SKAIČIAVIMO TVARKOS PATVIRTINIMO" DALINIO PAKEITIMO

*** Pabaiga ***

Redagavo: Angonita Rupšytė (2001-12-14)

anrups@lrs.lt